1994 m. pasaulio krepšinio čempionatas
1994 m. pasaulio krepšinio čempionatas – dvyliktasis pasaulio krepšinio čempionatas, 1994 m. rugpjūčio 4–14 dienomis vykęs Kanadoje. Nugalėtojais trečiąjį kartą tapo Jungtinių Valstijų krepšininkai, finale nugalėję Rusijos atletus. Šis čempionatas buvo suplanuotas surengti Jugoslavijoje, tačiau šiai šaliai subyrėjus ir prasidėjus Balkanų karui, turnyras perkeltas į Kanadą. Jugoslavijos rinktinei čempionate dalyvauti uždrausta. Nuo šio čempionato leista dalyvauti visiems NBA žaidėjams, todėl JAV rinktinė surinko itin pajėgią komandą, vadintą „Antrąja svajonių komanda“. 1994 m. čempionate turėjo dalyvauti per Azijos čempionatą patekusi Šiaurės Korėjos rinktinė, tačiau ji atsisakė atvykti ir ją pakeitė Pietų Korėja. Tai buvo pirmasis pasaulio čempionatas, kuriame galėjo dalyvauti Lietuva, tačiau jos rinktinė pralaimėjusi atrankos rungtynes Baltarusijai nepateko į 1993 m. Europos krepšinio čempionatą, pagal kurio rezultatus buvo galima patekti į pasaulio čempionatą. Čempionato varžybos vyko dviejose Toronto ir vienoje Hamiltono arenoje.